Проект
Закон 
за изменение и допълнение на Закона за професионалното образование и обучение

(Обн., ДВ, бр. 68 от 1999 г.,  бр. 1 и 108 от 2000 г., бр. 111 от 2001 г., бр. 103 и 120 от 2002 г., бр. 29 от 2003 г., изм., бр. 28, 77 и 94 от 2005 г., бр. 30 и 62, попр., бр. 63 от 2006 г., бр. 13 и 26 от 2008 г., бр. 36 и 74 от 2009 г., бр. 50 и 97 от 2010 г.)

§1. В чл.1 , ал.1 се създава т. 4:
„4. валидиране на професионални знания, умения и компетентности.“

§2. В чл. 3 се правят следните изменения и допълнения:
1.	Досегашният текст става ал. 1.
2.	Създава се  ал. 2:
„(2)Задачите по ал. 1  се осъществяват при спазване на изискванията за осигуряване на качество на професионалното образование и обучение.“

§3. В чл. 4 думите „и професионално  образование” се заменят с  „професионално образование и валидиране на професионални знания, умения и компетентности“.

§4. В чл. 5 се създава ал. 4:
„(4) Валидирането на професионални знания, умения и компетентности осигурява признаване на придобити знания, умения и компетентности по професия или част от нея, с цел достъп до обучение за придобиване на професионална квалификация и улесняване на достъпа до пазара на труда.“

§5. В чл. 6, ал. 1 думите „и професионалното  образование” се заменят с  „професионалното образование и валидирането на професионални знания, умения и компетентности“.

§ 6. Създава се чл. 6а: 
„Защитени професии”
 Чл. 6а. (1) Определени професии от Списъка на професиите за професионално образование и обучение по чл. 6 могат да се утвърждават като защитени от държавата професии на областно ниво.
(2) Списъкът със защитените от държавата професии, както и  критериите за определянето им се приемат с акт на Министерския съвет;
(3) Списъкът по ал. 2 се актуализира ежегодно до края на месец октомври на съответната година.”

§7. В чл. 8 се правят следните изменения и допълнения:
1.	В ал. 3:
а)  в т. 1 думата „компетенции“ се заменя с „компетентности“;
б)  в т. 2 думата „компетенции“ се заменя с „компетентности“;
в)  в т. 3 думата „компетенции“ се заменя с „компетентности“;
г)  в т. 4 думата „компетенции“ се заменя с „компетентности“.
2.	Създава се ал. 6:
„(6) Степента на професионална квалификация за всяка професия от Списъка на професиите за професионално образование и обучение по чл.6 се определя в съответствие с Националната квалификационна рамка.“
          
         §8. В чл. 9 се създава ал. 4:
  „(4) Придобиване на професионална квалификация може да се осъществява и чрез валидиране на професионални знания, умения и компетентности.“
         
            §9. Създава се чл. 9а:
„Качество на професионалното образование и обучение
Чл. 9а. (1) Осигуряването на качество на професионалното образование и обучение създава условия за подобряването на резултатите от обучението в съответствие с поставените цели, очакванията и потребностите на личността и на обществото.
(2) Институциите по чл. 9 осигуряват качество на професионалното образование и обучението чрез изграждане на вътрешна система за осигуряване на качеството при спазване на държавните образователни изисквания за придобиване на квалификация по професии и действащото законодателство.  
 (3) Правилата за прилагането на вътрешната система за осигуряване на качеството по ал. 2 се определят в правилника за дейността на  обучаващата институция.
  (4) Обучаващите институции разработват вътрешната си система за осигуряване на качеството по ал. 2 при условия и по ред, определени в наредба на министъра на образованието и науката, съгласувана с  министъра на труда и социалната политика и министъра на икономиката  и енергетиката.“
 (5) С наредбата по ал. 4 се определят и условията и редът за осигуряване на изискванията към институциите по чл. 9 за усъвършенстване на процесите за управление на качеството, както и показателите за измерване на осигуреното качество.

§10. В чл. 28 се създава ал. 6:
„(6) Задължителната професионална подготовка и избираемата професионална подготовка се придобиват чрез обучение по учебни предмети или модули.”

§11.Чл. 40 се изменя така:
„Валидиране на професионални знания, умения и компетентности”
Чл. 40. (1) Валидирането на професионални знания, умения и компетентности е оценяване и признаване на съответствието между придобити професионални знания, умения и компетентности, получени чрез неформално обучение и самостоятелно учене, и държавните образователни изисквания за придобиване на квалификация по професия.
(2) Оценяването на професионалните знания, умения и компетентности се извършва чрез съпоставяне на придобитите от лицето професионалните знания, умения и компетентности и резултатите от ученето, включени в държавните образователни изисквания за придобиване на квалификация по професия.
(3) Признаването на съответствие между придобитите професионални знания, умения и компетентности и държавните образователни изисквания за придобиване на квалификация по професия се установява с полагане на изпити: 
1. за придобиване на степен на професионална квалификация изпитите са държавни –  по теория на професията и практика на професията и се организират в съответствие с чл.35 и чл.36;
2. за придобиване на професионална квалификация по част от професията изпитите се провеждат в съответствие с чл. 37, ал.2. 
(4) Лица, чиито професионални знания, умения и компетентности са валидирани по реда на този закон, получават:
            1. свидетелство за валидиране на професионални знания, умения и компетентности, когато са оценени и признати всички единици резултати от ученето, включени в държавното образователно изискване за придобиване на квалификация по професия и имат образователно равнище за придобиване на съответната степен на професионална квалификация по чл. 8, ал. 5;
            2. удостоверение за валидиране на професионални знания, умения и компетентности, когато са оценени и признати част от единиците резултати от учене, включени в държавното образователно изискване за придобиване на квалификация по професия;
		(5) Право да извършват валидиране на професионални знания, умения и компетентности имат институциите по чл. 9, ал. 1, т. 1 и 2.
		(6) За разходи за установяване, документиране, оценяване и признаване на опита на лицата, както и за провеждане на изпитите за придобиване на професионална квалификация,  направени от институциите по чл. 9, ал. 1, т. 1 и 2 се заплащат суми  в размер, определен от тези институции.
(7) Сумите по ал. 6 не се събират, когато дейностите се финансират със средства от програми и проекти, финансирани със средства от европейските структурни фондове.“

§12. В чл. 42 се правят следните допълнения:
1.Създава се нова т. 11:
„11. създава и поддържа регистър на издадените документи по чл. 38 и чл. 40, издадени от центровете за професионално обучение;”
		2. Създават се  т. 14 и т.15:
„14. разработва и утвърждава критерии за издаване на лицензии;
 15. методически подпомага институциите, които извършват валидиране на професионални знания, умения и компетентности в системата на професионалното образование и обучение.“

§13. В чл. 47 т. 5 се изменя така:
„5. приема критерии за издаване на лицензия по чл. 49а и одобрява формуляри и образци на документи за лицензиране“

§14. В чл. 50 се правят следните изменения и допълнения:
1.	В ал. 1 накрая се добавя „който се публикува на интернет страницата й.”
2.	Алинея 2 се изменя така:
„(2) Националната агенция за професионално образование и обучение на интернет страницата си:
1.поддържа информационна система, която обработва и обобщава информацията по чл.22, ал.8;
2. публикува критерии, процедури и документи за лицензиране и последващ контрол на центровете за професионално обучение и на центровете за информиране и професионално ориентиране;
 3. публикува Списък на професиите за професионално образование и обучение;
 4. публикува държавни образователни изисквания за придобиване на квалификация по професии.“    
 
            §15. В чл. 51, ал. 1 се правят следните изменения и допълнения :
1.	Точка 10 се изменя така:
“10. анализира качеството в системата на професионалното образование и обучение;”
2.	Създава се т. 13:
           „13. предлага за приемане от Министерския съвет Списък със защитените  от държавата професии”

§16. В чл. 52 се създават т. 8 и т. 9:
„8. осигурява условия за информирането и мотивирането на работодателите и гражданите за валидиране на професионални знания, умения и компетентности;
9. изготвя предложения за включване на професии в Списъка със защитените от държавата професии.“

§17. В чл. 54 се правят следните изменения и допълнения:
1. Точка 2 се изменя така:
„2. изготвят предложения за включване на нови професии и специалности в Списъка на професиите за професионално образование и обучение и участват в неговото разработване, съгласуване и актуализиране;”
2. Създава се т. 2а:
“2а. изготвят предложения за включване на професии в Списъка на защитените от държавата професии;”

§18. В чл. 55 в текста преди т. 1 след думата „формирането” се добавя „и реализирането”.

§19. В чл. 56 се създава т. 6:
“6. изготвят предложения за включване на професии в Списъка на защитените от държавата професии“.

§20. Създава се чл. 56а:
„Функции на браншовите организации на работодателите”
Чл. 56а. Браншовите организации на работодателите:
1. участват в разработването и актуализирането на учебните планове и на учебните програми за професионалната подготовка в училищното професионално образование и обучение;
2. участват в разработването на националните изпитни програми;
3. участват в осигуряването  на учебната и производствена практика на учениците и предлагат промени в организацията им;
4. участват в обучение на учители, обучаващи и наставници;
5. информират членовете на организациите си за възможностите и процедурите за валидиране на професионални знания, умения и компетентности;
6. предлагат на представителните организации на работодателите на национално ниво свои представители за експертните комисии на Националната агенция за професионално образование и обучение;
7. участват в оценката на качеството на професионалното образование и обучение.“

§21. В чл. 57 се създават т. 4, 5 и 6:
	„4. съдействат за подобряване на качеството на практическото обучение;
5. информират членовете на организациите си за възможностите за валидиране на професионални знания, умения и компетентности и съдействат за неговото провеждане;
6. участват в разработването на наредбата за осигуряване на качеството в професионалното образование и обучение.“

§22. В чл. 58 се създават т. 4, 5 и 6:
„4. съдействат за подобряване на качеството на практическото обучение;
5. информират членовете на организациите си за възможностите и процедурите за валидиране на професионални знания, умения и компетентности;
6. участват в оценяване на качеството на професионалното образование и обучение.“

§23. В чл. 59 се създава ал. 8:
„(8) За защитените от държавата професии се осигуряват допълнителни средства при условия и по ред, определен с акта на Министерския съвет по чл. 6а, ал.2.”

§ 24. В § 1 от допълнителните разпоредби се правят следните изменения и допълнения:
1. В точка 3 след думата „обучение“ се добавя „по един или няколко модула“.
2. точка 5 се изменя така:
„5. „Професионална квалификация" е съвкупността от професионални знания, умения и 
компетентности, необходими за упражняване на професия или на част от нея;”
3. точка 6 се изменя така:
„6. „Професионални знания“ са съвкупност от факти, принципи, теории и практики, свързани с определена сфера на работа, които са усвоени в процеса на обучение или учене.“
4. Създават се т. 6а и 6б:
„6а. „Професионални умения“ са способностите за прилагане на усвоените знания при изпълнение на задачи и решаване на проблеми. 
 6б. „Професионални компетентности“ е комплекс от взаимосвързани професионални знания, професионални умения и личностни качества,съответстващи на държавните образователни изисквания за придобиване на квалификация по професия и необходими за упражняването на съответната професия.
5.  точка  7 се изменя така:
„7. „Степен на професионална квалификация" е обемът и съдържанието на професионалните  знания, умения и компетентности, необходими за упражняване на определена професия или част от нея.“
6.  създават се  т. 12, 13, 14, 15 и 16:
„12. „Модул“ е самостоятелно обособено учебно съдържание за постигане на един или няколко резултата от обучението, определени и с държавното образователно изискване за придобиване на квалификация по професия, и свързани с извършване на конкретна дейност.
13. „Неформално обучение” е обучение, което се реализира като организирана дейност от институции извън системата на професионалното образование и обучение.
	     14. „Самостоятелно учене” е неинституционализирано, неорганизирано и несистематизирано натрупване на знания, умения и компетентности.
15. „Националната квалификационна рамка“ е инструмент за систематизиране на квалификациите съгласно набор от критерии за достигнати конкретни нива в процеса на обучение или учене, чиято цел е да се обединят и съгласуват националните образователни подсистеми и да се подобрят прозрачността, достъпът, подреждането и качеството на квалификациите по отношение на пазара на труда и гражданското общество;
16. „Защитена професия“ е професия, която е от значение за развитието на съответната област и за която има доказана потребност от квалифицирани кадри на пазара на труда.

заключителни разпоредби

§ 25. Министърът на образованието и науката в срок до шест месеца от влизането в сила на този закон издава наредбата по чл. 9а, ал.4. 

§ 26.  В Закона за степента на образование, общообразователния минимум и учебния план (обн., ДВ, бр. 67 от 1999 г., бр. 90 и 95 от 2002 г., бр. 29 от 2003 г.., бр. 40 от 2004 г., бр. 41 и 105 от 2006 г., бр. 50 от 2008 г.,бр. 36 и 74 от 2009 г.) се правят следните изменения и допълнения:
1. В чл. 17 се правят следните допълнения:
а) в т.1 накрая се добавя „а за професионалната подготовка – наименованието на учебните предмети или модули” ;
б)  в т. 2 накрая се добавя „а за професионалната подготовка – наименованието на учебните предмети или модули”;
в) в т. 3 накрая се добавя „а за професионалната подготовка, когато обучението се осъществява по модули - годишния брой часове на изучаваните модули;”
2. В чл.18 се  правят следните изменения и допълнения:
а) създава се ал. 4:
„(4) Неразделна част от училищния учебен план за професионалното обучение е разписанието за разпределяне на учебните предмети/модулите в учебната година в съответствие с наредбата за здравните изисквания при изготвяне и спазване на седмичните разписания на учебните занятия, издадена от министъра на здравеопазването.”
б) Досегашните ал.4 и 5 стават съответно ал.5 и 6.

 § 27. В Закона за народната просвета (Обн. ДВ. бр. 86 от 1991г., изм. бр.90 от 1996г., бр.36, бр. 124, бр.153 от 1998г.,бр.67, бр.68 от 1999г., бр.90, бр.95 от 2002 г., бр.29, бр.71, бр.86, бр.114 от 2003г., бр.40 от 2004 г., бр. 28, бр.94, бр.103, бр.105 от 2005 г., бр.41, бр.105 от 2006г., бр.113 от 2007 г., бр.50 от 2008 г.,  бр. 35, бр. 36, бр.74 от 2009г., бр.50, бр.78 от 2010г., бр.9, бр.23, бр.99 от 2011г., бр.102 от 2012 г., бр. 68 от 2013 г.) се правят следните допълнения:
1.	В допълнителните разпоредби се създава § 3а :
       „§ 3а.  (1) Лицата, навършили 16 години, които са придобили документ за успешно завършен курс за ограмотяване, организиран от Министерството на образованието и науката в училище от системата на народната просвета, финансиран със средства от европейските структурни фондове, могат да бъдат записани в V клас и да продължат обучението си в прогимназиалния етап на училищното образование при условията и по реда на този закон.
(2) Лицата, навършили 16 години, които са придобили документ за успешно завършен курс за усвояване на учебното съдържание по учебни предмети, предвидени за V, VІ или VІІ клас, организиран от Министерството на образованието и науката в училище от системата на народната просвета, финансиран със средства от европейските структурни фондове, могат да бъдат записани съответно в VІ, VІІ или VІІІ клас и да продължат обучението си в прогимназиалния етап на училищното образование при условията и по реда на този закон.”
§ 28.  Лицата, които до влизането в сила на този закон са придобили документ за успешно завършен курс за ограмотяване или курс за усвояване на учебното съдържание по предмети от класове на прогимназиалния етап, организиран от Министерството на образованието и науката в училище от системата на народната просвета, финансиран със средства от европейските структурни фондове, ползват правата по § 3а от допълнителните разпоредби от Закона за народната просвета от учебната 2014/2015 година.”

ВНОСИТЕЛИ:

   М О Т И В И
 
към Законопроекта за изменение и допълнение на Закона за професионалното образование и обучение

       Целта на предлагания законопроект е свързана с необходимостта от промяна на системата на професионално образование и обучение, която да отговори на нуждите както на пазара на труда, така и на потребностите на хората за пълноценна реализация и социално включване. Във връзка с осъществяването на тази обществена потребност са и предлаганите изменения и допълнения в Закона за професионалното образование и обучение, които  са  в следните основни направления:
І. Въвеждане на система за осигуряване на качество в професионалното образование и обучение.  
 Въвеждането на система за осигуряване на качество в професионалното образование и обучение е в изпълнение на целите, определени в редица национални стратегически документи - Националната стратегия за учене през целия живот 2008-2013г., Националната програма за развитие на училищното образование и предучилищно възпитание и подготовка (2006-2015),  Програмата за развитие на образованието, науката и младежките политики в Република България (2009-2013) и Националната програма за развитие-България 2020. Чрез въвеждането на система от индикатори и механизми за измерване ефективността на професионалното образование и обучение ще се запълни една празнота в сега действащата система на професионалното образование, а именно – създаване на система за обективно оценяване на постигнатите резултати и за осъществяване на обратна връзка. 
 Основна цел на направеното предложение е дейността на обучаващите институции да бъде прозрачна и оценявана от потребителите на техните услуги, както и съпоставяне на резултатите на българското професионално образование и обучение с това от другите европейски страни на основата на приетата Препоръка на Европейския парламент и на Съвета от 18 юни 2009 г. за създаване на Европейска референтна рамка за осигуряване на качество в професионалното образование и обучение. 
Към настоящия момент със заповед на министъра на образованието и науката са определени критерии за измерване на качеството в професионалното образование, а за системата на професионалното обучение в центровете за професионално обучение има изискване за разработване на собствени системи, прието от Управителния съвет на НАПОО. Необходимо е да се регламентират еднакви изисквания за цялата система на професионалното образование и обучение. Предлага се условията и редът, по които обучаващите институции ще изработват вътрешната си система за осигуряване на качеството, да се определят в наредба за осигуряване на качеството в професионалното образование и обучение на министъра на образованието и науката, съгласувана с министъра на труда и социалната политика и министъра на икономиката и енергетиката. 
По този начин се разширяват възможностите на отрасловите и браншовите организации пряко да участват в оценяване на качеството на професионалното образование и обучение.
ІІ. Въвеждането на система за валидиране, която включва идентифициране и признаване  на неформално придобити знания, умения и компетентности. 	
Динамичното икономическо и технологично развитие, предполага все по-честа смяна на работното място и мотивират хората да придобиват по-висока квалификация и по-универсални умения.  За да се отговори на тази динамика в обществените отношения, с предлаганите изменения и допълнения  се създават нормативни условия за признаване на по-широк спектър от умения, придобити от предходен опит (чрез неформално обучение и/или чрез самостоятелно учене). Принципът на валидирането на знания и умения, придобити чрез неформално обучение и/или чрез самостоятелно учене е приет с Препоръката относно Европейската квалификационна рамка (ЕКР) от 2008 г., с приемането на Национална квалификационна рамка на Република България (РМС № 96/02.02.2012 г.), и е доразвит чрез Препоръката на Съвета от 20.12 2012 г. относно валидирането на неформалното и самостоятелното учене. Предлаганата промяна има за цел да създаде нормативни условия за внедряване на пълноценно действаща национална система за валидиране. В България има натрупан опит по различни европейски проекти, чрез които са тествани различни елементи на системата.
	С предлаганото изменение на чл. 40 от ЗПОО,  се създава правна възможност за валидиране на знания, умения и компетентности, придобити извън работното място чрез неформално обучение и самостоятелно учене. На Националната агенция за професионално образование и обучение се възлага да подпомага методически институциите, които ще осъществяват  валидиране на професионални знания, умения и компетентности.
	Със законопроекта се предлага създаването на легални определения на понятия, които вече са придобили широка гражданственост и се използват в системата на професионалното образование и обучение като „валидиране“, „формално“, „неформално обучение“ и „самостоятелно учене”. Спецификата на процеса „валидиране“ налага допълнение и на разпоредби - чл.1, чл.4, чл.5, чл.6, чл.9, чл.42, чл.52, чл.57 и чл.58, като по този начин се осигурява  методическата подкрепа на процеса и се разширяват възможностите на социалните партньори за подобряване на връзката между предлаганото професионално обучение и реалните потребности на бизнеса.
Лицата, чиито професионални знания, умения и компетентности ще бъдат  валидирани по реда на този закон, получават свидетелство за валидиране на професионални знания, умения и компетентности, когато са оценени и признати всички единици резултати от ученето, включени в държавното образователно изискване за придобиване на квалификация по професия и имат образователно равнище за придобиване на съответната степен на професионална квалификация по чл. 8, ал.  5 или удостоверение за валидиране на професионални знания, умения и компетентности, когато са оценени и признати част от единиците резултати от учене, включени в държавното образователно изискване за придобиване на квалификация по професия;
ІІІ. Национална квалификационна рамка	
Основен инструмент за осигуряването на прозрачност и мобилност на национално ниво е приетата с Решение № 96 на МС от 02.02.2012 г.и пряко обвързана с Препоръката на Европейския парламент и Съвета от 23 април 2008 г за създаване на Европейска квалификационна рамка за учение през целия живот Национална квалификационна рамка за учене през целия живот. В Решението на Министерски съвет е определен срок от една година за привеждане на нормативните актове в системата на средното и висшето образование в съответствие с Националната квалификационна рамка, което все още не е изпълнено. 
С предложеното допълнение на чл. 8, с новата ал. 6 степените на професионална квалификация в ЗПОО се привеждат в съответствие с Национална квалификационна рамка, което гарантира не само признаване на придобитите квалификации в България на европейския трудов пазар, но и осигурява предпоставки за преносимост на компетентностите между средното професионално образование и обучение и висшето образование.
ІV. Гъвкава система за професионално образование и обучение
 Възможност за осигуряване на ефективна връзка между предлаганото професионално образование и потребностите на реалния бизнес е въвеждане на модулна организация на професионалното обучение. Регламентирането на задължителни модули за професионална подготовка и общият им хорариум е пряко свързано с осигуряване на държавните образователни изисквания за придобиването на квалификация по професия, но графика на провежданото обучение ще се договоря с работодателите. Училищните ръководства с участието на реалните работодатели ще разработват училищните учебни планове – разпределението на модулите във времето в зависимост от спецификата на професията и съобразно възможностите на предприятията за осигуряването на реални работни места за практическо обучение. Предлаганата промяна е една от стъпките за децентрализация на процеса на професионална подготовка и обвързването и с  реалните потребности,  както и гъвкавост на професионалната подготовка, която може да се постигне чрез допълнения в чл. 17 и чл.18 на Закона за степента на образование, общообразователния минимум и учебния план.
V. Защитени професии
Структурните изменения в икономиката, състоянието и динамиката на демографските процеси, непрекъснатите технологични промени в последните години са основните предпоставки за променените изисквания към квалификационната структура на пазара на труда. Подготовката на необходимите кадри се осъществява главно в професионалните гимназии като се  наблюдава  тенденция за заявяване на прием по професии,  които да осигурят лесно изпълнението му, докато по други професии, необходими за бизнеса, прием не се заявява.
Въвеждането на  „защитена професия” има за цел да промени обществените нагласи към неатрактивни професии, да създаде условия за организиране и провеждане на качествена професионална подготовка в училищното образование и да осигури на пазара на труда необходимите квалифицирани кадри.  „Защитените” от държавата професии обикновено  са непрестижни в представите на младите хора и техните родители, но са нужни на бизнеса (напр.  заварчици, шлосери, строители на релсови пътища и съоръжения, маркшайдери, монтьори на подемно-транспортна пътностроителна и ремонтна ж.п. техника, оператори на металорежещи машини, асансьорни техници и др.).  
С регламентиране на Списък на „защитените” професии в Закона за изменение и допълнение на Закона за народната просвета ще се създадат нормативни условия за организиране и реализиране  на професионално образование по тези професии. Предвижда се Списъкът на „защитените“ професии да се утвърждава с акт на Министерския съвет по предложение на министъра на образованието и науката.
Очакваният ефект в дългосрочен план  е   преодоляване на дефицита от подготвени кадри за професии и отрасли на местната, регионалната и националната икономика.
VІ. Улесняване на достъпа по образование и до професионално обучение
Целта на предложените промени в Закона за народната просвета е да се улесни по-нататъшният достъп до общообразователна и професионална подготовка и съответно до по-конкурентно участие на пазара на труда на неграмотни и слабограмотни лица над 16-годишна възраст, преминали курс за ограмотяване и формиране на ключови компетентности.  В изпълнение на проект „Нов шанс за успех” по Оперативна програма „Развитие на човешките ресурси” от Министерството на образованието и науката е разработен и приложен в практиката модел за обучение на възрастни, който включва разработване на цялостна методология за провеждане на обучението (учебни планове, учебни програми, методически и учебни пакети), осъществяване на обучението, провеждане на тестове и сертифициране на постигнатите резултати. 
Проектът е насочен към неграмотни и слабограмотни лица над 16-годишна възраст, за които чрез ограмотяване и формиране на ключови компетентности да бъде улеснен по-нататъшният достъп до общообразователна и професионална подготовка и съответно до по-конкурентното им участие на пазара на труда. Разработеният механизъм за сертифициране на обучаемите предвижда при успешно завършване на курса, обучаемите да получат удостоверение, което да им осигури достъп до общообразователна и професионална подготовка. 
Целта на предлаганата промяна е улесняването на достъпа до продължаваща общообразователна и професионална подготовка и съответно до по-конкурентно участие на пазара на труда на лица, които са придобили документ за успешно завършен курс за ограмотяване или за успешно завършен курс за усвояване на учебното съдържание по учебни предмети, предвидени за V, VІ или VІІ клас, организиран в училище от Министерството на образованието и науката. 

							ВНОСИТЕЛИ: